Fingerkrampe: Det kræver lidt at få plads til Danmarks længste vejnavne på postkortet. 27 bogstaver for at være hel præcis. To af vejene ligger i Aarhus.

Annonce

Sommerferien står for døren, og inden længe drager mange af os ud i verden.

Selvom de sociale medier for længst har sat sig på overleveringen af hilsner fra sydens sol, skal der måske alligevel sendes nogle af de gode gamle postkort.

Og bor modtageren i Aarhus, kan det være svært at få plads til adressen på postkortets besnærende linjer.

To af Danmarks tre længste vejnavne findes nemlig i 8000 Aarhus C, nemlig Hans Hartvig Seedorffs Stræde og Borgmester Jakob Jensens Gade. Begge vejnavne indeholder 27 bogstaver og indtager dermed en tredelt førsteplads sammen med Borgmester Christiansens Gade, der ligger i København.

Det skriver boligportalen Boliga.

Omvendt er der også nogle danske vejnavne, der giver plads til lidt ekstra ferieanekdoter.

Og også her er Østjylland leveringsdygtig. Særligt i et område i Hinnerup findes der mange af de helt korte vejnavne, der sikkert ikke så sjældent har givet postvæsenet anledning til at tro, at der mangler noget.

På de korte vejskilte findes navne som: My, Pi, Åen, Bæk, Bro og Rho.

Annonce

Sådan døbes vejene

I Danmark fastsættes vejnavne af kommunalbestyrelserne efter særlige regler i Adressebekendtgørelsen og retningslinjer fra Styrelsen for Dataforsyning og Effektivisering.

De anbefaler blandt andet, at veje ikke bliver navngivet efter virksomheder, der har adresse der, fordi det potentielt kan blive irriterende for den næste virksomhed, der skal bebo adressen.

Nyligt afdøde skal man ifølge Styrelsen også være varsom med at opkalde gader efter. Præcis hvor længe er dog op til kommunerne at bestemme, men anbefalingen lyder på tre til fem år.

Desuden skal vejnavne være entydige. Så der ikke opstår forvirring om, hvilken vej der er på tale. Eksempelvis må der kun være én vej af samme navn i hvert postnummer, skriver Boliga.